**ОРГАНИЗАЦИЯ НА ОБУЧЕНИЕТО. ГРУПОВО ОБУЧЕНИЕ В ЧАСОВЕТЕ**

Людмила Бенчатова

През 2004 г. авторката на тази статия в продължение на няколко месеца беше в Софийския университет "Св. Климент Охридски". По това време студентите имаха педагогическа практика по български език в училищата и затова тя използва възможността да посети базови училища и да се запознае с работата на учителя и ученика в часове по български език. Осъзнаваме, че въз основа на няколкото наблюдавани урока не е възможно да се направи обобщение за обучението в България, но в тези, които авторката на статията посети, доминираше общото обучение и активност проявяваха само няколко ученици, които доброволно желаеха да отговарят.

Изхождаме от предположението, че основна цел на обучението по български език е учениците да се научат да общуват във всяка ситуация. (Същата цел е основна и за началните и средните училища в Словакия.) Във втората част на настоящата статия предлагаме варианти за работа по групи, при което важно е да научим учениците адекватно да общуват както с учителя, така и със съучениците си. Предлагаме на учителите идеи за работа, които всеки може да приспособи според личните си предпочитания.

Модерното образование отчита разликата между фронтално ориентираното обучение и индивидуалното работно усилие на всеки ученик. Фронталното, или общото, обучение е най-често използваното. В определени моменти обаче то е недостатъчно. Енциклопедичното съдържание, което е типично за него, изисква учене наизуст, с което се ограничава творчеството на учениците и довежда до пасивност. Учителят използва предимно вербални методи за излагане на материала, които са за сметка на демонстративните инструменти, които подпомагат възприемането. И накрая, при фронталното обучение - въпреки че учителят работи с голяма част от класа, отделният ученик е изолиран от съучениците си в учебния процес. Въпреки че задава въпроси на всички, на практика учителят осъществява контакт само с един ученик. Следователно реализира се една опростена връзка "учител - ученик". Работата с целия клас често е недостатъчно ефективна, защото много ученици се въздържат от собствени преценки и странят от отговарянето. В крайна сметка общото обучение им дава възможност да бъдат пасивни.

Обучението трябва да бъде организирано така, че учениците да придобиват знания въз основа на собствена активност. Трябва да бъдат използвани форми на работа, които позволяват синхрон между изискването за високо качество и ефективност на обучението и индивидуалните знания и умения на ученика. Такава възможност предлага груповото обучение - то е образователна форма, при която учениците в класа се разделят на работни колективи и в тях изпълняват задачи.

Въпросът за начина на формиране на групите е ключов. Работните групи може да се формират по два начина: спонтанно - свободно, и насочващо. Спонтанният начин се основава на пълната свобода в осъществяване желанието на учениците. Основен тук е факторът на взаимното привличане или отблъскване. Наред с положителните страни това групиране има и някои недостатъци: то не стимулира за съвместна работа със съученици, към които не се изпитва симпатия. Не спомага и за решаване на проблема с интегрирането на деца с адаптивни затруднения. Вторият - насочващият - начин запазва правото на учителя да формира групите по собствена преценка. Познавайки качествата и способностите на всеки ученик, учителят го включва в такава група, която да му осигури оптимални условия за постигане на желания образователен резултат. В този случай познаването на учениците от страна на учителя е винаги по-надеждно от преценката на ученика. Изхождайки от различните критерии, всеки учител достига до различни начини на групиране. Ако обаче се изключат тези, които се основават на работно-"технически" критерии (групиране според местоживеенето, приятелствата и под.), възможно е различните начини на групиране да редуцираме до два основни типа: хомогенен и хетерогенен. Добре е, ако при решаването на възпитателни въпроси се преплитат и двата начина за групиране.

При формирането на работната група трябва да се взимат предвид и броят на членовете й и нейната стабилност. За ефективна приемаме група от петима ученици, чиято стабилност се регулира според преценката на учителя с цел учениците да свикват да работят в различни колективи.

Груповата работа без съмнение е в интерес на по-активното участие на всички ученици в учебно-възпитателния процес. Трябва обаче да се има предвид, че и тази форма на работа, както всяка друга, зависи от изучавания предмет и от учебното съдържание.

Въз основа на личния ни опит и на направените наблюдения установяваме, че груповото обучение отваря нови измерения на обучението, създава условия за дейности, които са невъзможни при фронталното обучение. Става въпрос най-вече за развитие на комуникативни способности, необходими при социалното общуване: например да се изразява лично мнение или да се оспорва чуждо; умението за съвместна работа, при което се изисква обща организация и изпълнение на задачите. Връзките, които се изграждат между учениците и учителя, но вече и между самите ученици, имат голямо значение за резултатите от обучението.

Груповото обучение променя из основи и структурата на учебната дейност. Ако при класическата форма, при която учителят работи с целия клас, тежестта на учебната работа е най-вече извън училище - в домашната подготовка на учениците, при груповото обучение тежестта е в учебните часове: в тях усвояването на новите знания става паралелно с изпълняването на задачите.

Работата в група активира интелектуалните прояви и на по-слабите, и на най-добрите ученици. Отговорността за резултата от общата работа е на всички. От груповата работа се интересуват и апатичните ученици, защото е общ стремежът собствената група да бъде оценена като най-добрата, като най-бързата (без бързината да е най-важната) и вярно изпълнила задачата.

В груповата работа се реализира принципът на индивидуалния подход, защото дава възможност за запазване на собственото темпо и ритъм на отделния ученик: налице е по-чест пряк контакт с учебния материал, което стимулира активността. Груповата работа предлага не само пространство за реализация на индивидуалните възможности, но и на уменията за работа в колектив. Груповата работа има и възпитателно въздействие: развиват се качества като взаимопомощ и отговорност, доверие и приятелство, желание за работа с другите; стимулира се обмянатa на мнения, при което се включват и по-слабите ученици: те се стараят да действат така, че съучениците им в групата да не страдат заради тях. У добрите ученици, от друга страна, тази форма на работа развива чувство за отговорност за общите резултати. Така те обвързват личните си амбиции с успеха на колектива.

Работата в група придава на обучението характер на игра, при която бариерите и чувството на потиснатост изчезват, увеличава се психичният комфорт на учениците.

Груповото обучение се прилага, когато е необходимо стереотипът на обучението да се разчупи и в заниманията да се внесе свежест.